Den Norske Turistforeningen vedtok en resolusjon på sitt landsmøte der de enstemmig gikk inn for å be regjeringen om å stanse NVE’s arbeid med å utvikle en nasjonal ramme for vindkraft på land i Norge. De sier selv at de vil ha en omstart av hele prosessen.
Når enerWE snakker med NVE får vi høre at de har holdt på med prosjektet siden februar i fjor. Turistforeningen har vært involvert fra et så tidlig tidspunkt som mulig.
– Turistforeningen har vært involvert fra starten av, sier Erlend Bjerkestrand, prosjektleder for Nasjonal ramme for vindkraft på land, til enerWE.
Han forteller at NVE sendte ut et brev til alle de store interesseorganisasjonene da de satte i gang, og at ut fra svarene de fikk så var det mest hensiktsmessig å opprette en dialoggruppe. Denne gruppen består av Naturvernforbundet, DNT, WWF, NJFF, SABIMA, NOF og Norsk Friluftsliv, i tillegg til NVE og Miljødirektoratet.
– Turistforeningen har absolutt vært involvert, og de vil bli involvert fremover også, sier Bjerkestrand.
Han er likevel ikke overrasket over at Turistforeningen har gått til det skrittet om at de ber om at hele prosjektet stanses.
– Vi har fått med oss at DNT har ønsket seg en litt annen prosess og kanskje også et annet oppdrag. De har signalisert at de ønsker en annen prosess, sier Bjerkestrand.
Han forteller at de nå har publisert et sett med 43 områder som skal analyseres for å se hvorvidt det er aktuelt å bruke de til vindkraft.
NVE har frist til 1. mars neste år, og etter det skal olje- og energidepartementet sende rammen ut på høring. Det er således mer enn nok av både tid og muligheter for å komme med innspill til det som tilslutt blir vedtatt av politikerne i Stortinget en gang neste år.
Strømprisen er høyere enn normalt for denne tiden av året. Det er på tross av at vannmagasinene er fullere enn de pleier etter en veldig rask snøsmelting. Mye av årsaken ligger i at det er markant mindre snø tilgjengelig enn tidligere, og dermed forventes det markant mindre tilsig fra den kommende snøsmeltingen.
En titt på strømprisene i spotmarkedet på kraftbørsen Nordpool viser at det var stabilt høye timepriser.
Det var en ganske vanlig uke med mer eksport enn import av strøm. Importoverskuddet foregikk som vanlig på nattestid, mens det på dagtid ble eksportert mer strøm.